Lot-et-Garonne

Lot-et-Garonne (47) es 'n departement in de regio Nouvelle-Aquitaine in't zuudwestn van Vrankryk. De noame komt van twêe riviern die deur 't gebied strôom'n; de Garonne en de Lot. Inweuners van Lot-et-Garonne wordn Lot-et-Garonnais genoemd.

 Geschiedenisse 
't Departement Lot-et-Garonne es één van de 83 departementn die gecreëerd zyn binst de Fransche Revoluusje, de vierde moarte 1790. 't Groundgebied dervan bestoat uut e gedêelte van de vroegere provinsjes Guyenne en Gascogne. 

In tydde woarn ozowel de plekkn Aiguillon os Agen d'ôofdplekke van't departement, totda Agen uutendelyk wierd gekoozn lyk d'êenigste ôofdplekke. In 1808 ein ze wa gemêentn (zynde dedie van de kantongs Montaigu-de-Quercy, Bourg-de-Visa, Valence d'Agen en Auvillar) ofgepakt van't departement vo't nieuwe departement Tarn-et-Garonne te kunn'n moakn.

Tout 2016 wos't departement ounderdêel van de regio Aquitaine.

 Geografie 
Lot-et-Garonne grenst an de Fransche departementn Dordogne in't nôord'n, Lot en Tarn-et-Garonne in't ôostn, Gers in't zuud'n, an Landes in't zuudwestn en an Gironde in't westn.

't Departement bestoat uut vier arroundissementn (Agen, Marmande, Nérac en Villeneuve-sur-Lot) en et 21 kantongs en 319 gemêentn. Lot-et-Garonne es vrêe landelyk en der zyn nie vele grôote stee'n. De grotste gemêent'n noar inweunertal zyn Agen, Villeneuve-sur-Lot, Marmande, Le Passage en Tonneins.

 Externe koppelienge 
 Site van de prefecteure van Lot-et-Garonne
 Site van d'n touristischn dienst van Lot-et-Garonne